કોંગ્રેસમાં ઉપર કોઈ પૂછવાવાળું નથી. કોંગી કાર્યકરો તો એવો બળાપો કાઢે છે કે વિધાનસભાની ચૂંટણીમાં પક્ષ વિરુદ્ધ કામ કરનારા સામે હજુ કોઈ પગલાં લેવાયાં નથી ત્યાં નગરપાલિકાની ચૂંટણીનું લશ્કર ક્યાં લડે છે એ જોવાનો સમય ક્યાંથી હોય? જ્યાં ચૂંટણી છે એ નગરપાલિકામાં સ્થાનિક નેતાઓ અને કાર્યકરો પોતાના બળે કામ કરી રહ્યા છે. નવા જે ધારાસભ્યો ચૂંટાયા છે તેઓ તેમને ચૂંટણીમાં જે મદદરૃપ થયા હતા તેમનું જ ધ્યાન રાખી રહ્યા છે બાકી તેમને કોઈ રસ નથી. ગુજરાત વિધાનસભાનું બજેટ સત્ર તા.૧૯મીથી શરૃ થઈ રહ્યું છે. વિપક્ષના નેતા પરેશ ધાનાણી અને અન્ય કોંગ્રેસના સિનિયર લીડર વિધાનસભાના ફ્લોર પર સરકારને ઘેરવાની તૈયારીમાં લાગેલા છે. તા. ૯થી ત્રણ દિવસ માટે નવનિયુક્ત કોંગી ધારાસભ્યોની એક શિબિર યોજાઈ રહી છે તેમને ગૃહને લગતી કામગીરીની માહિતી અપાશે. વાત કરીએ ભાજપની તો ભાજપમાં સંગઠનનું માળખું મજબૂત છે. પ્રદેશમાંથી જે કાર્યક્રમો અપાય તેનું ચુસ્તપણે પાલન કરવામાં આવે છે. ભાજપમાં દરેક ચૂંટણી માટે એક સિસ્ટમ જ કામ કરતી હોય છે.